b"\n_START_ARTICLE_\nBeitas (poezija)\n_START_PARAGRAPH_\nBeitas (angl. beit, bait, arab\xc5\xb3 kalboje 'namas') \xe2\x80\x93 arab\xc5\xb3, pers\xc5\xb3, urdu ir sind\xc5\xb3 poezijos metrinis vienetas. Jis atitinka poezijos eilut\xc4\x99. Kartais beit\xc4\x85 neteisingai vadina kupletu, kadangi kiekvienas beitas b\xc5\xabna cez\xc5\xabra padalintas \xc4\xaf du vienodo ilgio puseilius (hemistichus). Kiekvienas puseilis turi 2, 3 ar 4 p\xc4\x97das (2,3 ar 4 skiemen\xc5\xb3), o beitas, atitinkamai \xe2\x80\x93 4 (tetrametras), 6 (hegzametras) ar 8 (oktametras) p\xc4\x97das._NEWLINE_William Alexander Clouston yra padar\xc4\x99s i\xc5\xa1vad\xc4\x85, kad \xc5\xa1i fundamentali arab\xc5\xb3 prozodijos s\xc4\x85voka kilusi beduin\xc5\xb3 ar dykum\xc5\xb3 arab\xc5\xb3 aplinkoje. Tai rodo skirting\xc5\xb3 eilut\xc4\x97s dali\xc5\xb3 terminija: viena p\xc4\x97da vadinama 'palapin\xc4\x97s kartimi', kita \xe2\x80\x93 'palapin\xc4\x97s kuoliuku', o eilut\xc4\x97s puseiliai pavadinti pagal palapin\xc4\x97s \xe2\x80\x9edviv\xc4\x97ri\xc5\xb3 dur\xc5\xb3\xe2\x80\x9c s\xc4\x85var\xc5\xb3 pavadinimus. Be to, eilut\xc4\x97 pavadinta beit 'namas', bet smulkesni elementai pavadinti palapin\xc4\x97s dali\xc5\xb3 pavadinimais. Palapin\xc4\x99 vadinti namu gali tik palapin\xc4\x97se gyven\xc4\x99 klajokliai._NEWLINE_Beitas gali b\xc5\xabti atskiras eil\xc4\x97ra\xc5\xa1tis, i\xc5\xa1 j\xc5\xb3 gali b\xc5\xabti sudaryti rubajai, gazel\xc4\x97s, kasidos ir kitos rytieti\xc5\xa1kos lyrikos formos."